CELEX: 62018TN0161
Language: el
Date: 2018-03-05 00:00:00
Title: Υπόθεση T-161/18: Προσφυγή της 5ης Μαρτίου 2018 — Braesch κ.λπ. κατά Επιτροπής

4.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/31
            
         Προσφυγή της 5ης Μαρτίου 2018 — Braesch κ.λπ. κατά Επιτροπής
   (Υπόθεση T-161/18)
   (2018/C 190/54)
   Γλώσσα διαδικασίας: η αγγλική
   
      Διάδικοι
   
   
      Προσφεύγοντες: Anthony Braesch (Πόλη του Λουξεμβούργου, Λουξεμβούργο), Trinity Investments DAC (Δουβλίνο, Ιρλανδία), Bybrook Capital Master Fund LP (Grand Cayman, Νήσοι Κάιμαν), Bybrook Capital Hazelton Master Fund LP (Grand Cayman), Bybrook Capital Badminton Fund LP (Grand Cayman) (εκπρόσωποι: M. Siragusa, A. Champsaur, G. Faella και L. Prosperetti, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2017) 4690 τελικό της 4ης Ιουλίου 2017 (1), στην υπόθεση SA.47677 (2017/N)·
            
         
               —
            
            
               επικουρικώς, να ακυρώσει την εν λόγω απόφαση καθόσον αφορά τη μεταχείριση των μέσων FRESH (2)·
            
         
               —
            
            
               να καταδικάσει την Επιτροπή στα δικαστικά και λοιπά έξοδα στα οποία υποβλήθηκαν οι προσφεύγοντες στο πλαίσιο της υπό κρίση διαφοράς·
            
         
               —
            
            
               να λάβει κάθε άλλο πρόσφορο, κατά την κρίση του Γενικού Δικαστηρίου, μέτρο, συμπεριλαμβανομένων μέτρων οργάνωσης της διαδικασίας κατά το άρθρο 89, παράγραφος 3, και/ή μέτρων περί διεξαγωγής αποδείξεων κατά το άρθρο 91, παράγραφος 1, στοιχείο β', του Κανονισμού Διαδικασίας του Γενικού Δικαστηρίου.
            
         
      Λόγοι ακύρωσης και κύρια επιχειρήματα
   
   Προς στήριξη της προσφυγής, οι προσφεύγοντες προβάλλουν πέντε λόγους ακύρωσης.
   
               1.
            
            
               Με τον πρώτο λόγο προβάλλεται ότι η Επιτροπή παρανόμως ενέκρινε μέτρα καταμερισμού των επιβαρύνσεων στο πλαίσιο προληπτικής ανακεφαλαιοποίησης, κατά παράβαση των άρθρων 18 και 21 του κανονισμού (ΕΕ) 806/2014 (έλλειψη αιτιολογίας) (3).
            
         
               2.
            
            
               Με τον δεύτερο λόγο προβάλλεται ότι η Επιτροπή παρανόμως απαίτησε την ακύρωση των συμβάσεων FRESH (πρόδηλη νομική και πραγματική πλάνη καθόσον η Επιτροπή δεν συμμορφώθηκε με την τραπεζική ανακοίνωση του 2013 (4)· παραβίαση των αρχών της προστασίας της δικαιολογημένης εμπιστοσύνης και της ίσης μεταχείρισης· έλλειψη αιτιολογίας).
            
         
               3.
            
            
               Με τον τρίτο λόγο προβάλλεται ότι, με την προσβαλλόμενη απόφαση, οι κάτοχοι μέσων FRESH υφίστανται διακριτική μεταχείριση (προσβολή του δικαιώματος ίσης μεταχείρισης, το οποίο κατοχυρώνεται με τα άρθρα 20 και 21 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης) καθώς και με το άρθρο 14 και το πρωτόκολλο 12 της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών (στο εξής: ΕΣΔΑ)· πρόδηλη πλάνη εκτίμησης· έλλειψη αιτιολογίας).
            
         
               4.
            
            
               Με τον τέταρτο λόγο προβάλλεται ότι, με την προσβαλλόμενη απόφαση, προσβάλλονται τα δικαιώματα ιδιοκτησίας των κατόχων μέσων FRESH (προσβολή δικαιωμάτων ιδιοκτησίας κατοχυρωνόμενων με το άρθρο 17 του Χάρτη και το άρθρο 1 του πρωτοκόλλου 1 της ΕΣΔΑ· έλλειψη αιτιολογίας).
            
         
               5.
            
            
               Με τον πέμπτο λόγο προβάλλεται ότι η Επιτροπή δεν κίνησε την επίσημη διαδικασία έρευνας, μολονότι υπήρχαν σοβαρές αμφιβολίες ως προς τη συμφωνία των μέτρων με το δίκαιο της Ένωσης (παράβαση του άρθρου 108, παράγραφοι 2 και 3, ΣΛΕΕ· παράβαση του άρθρου 4, παράγραφοι 3 και 4, του κανονισμού 2015/1589 του Συμβουλίου (5)· πρόδηλη πλάνη εκτίμησης· έλλειψη αιτιολογίας).
            
         
      (1)  ΕΕ 2018, C 40, σ. 7.
   
      (2)  Floating Rate Equity-linked Subordinated Hybrid (υβριδικά ομόλογα μειωμένης εξασφάλισης και κυμαινόμενου επιτοκίου συνδεόμενα με ίδια κεφάλαια), είδος ομολόγου.
   
      (3)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 225, σ. 1).
   
      (4)  Ανακοίνωση της Επιτροπής σχετικά με την εφαρμογή, μετά την 1η Αυγούστου 2013, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («Τραπεζική ανακοίνωση») (ΕΕ 2013, C 216, σ. 1).
   
      (5)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015, L 248, σ. 9).